b'\n_START_ARTICLE_\nCharles Gounod\n_START_SECTION_\nBiografi\n_START_PARAGRAPH_\nGounods mor var pianist, hans far var tegner. Moren var Gounods f\xc3\xb8rste klaverl\xc3\xa6rer. Han blev senere optaget p\xc3\xa5 konservatoriet, hvor han studerede under Fromental Hal\xc3\xa9vy. I 1839 vandt Gounod Prix de Rome for sin kantate, Ferdinand. Han tog da til Italien, hvor han studerede Palestrinas musik._NEWLINE_I 1851 skrev Gounod sin f\xc3\xb8rste opera, Sappho, men den var ikke nogen stor succes. Det var med Faust fra 1859, der bygger p\xc3\xa5 Goethes skuespil, at Gounod fik sit gennembrud. Faust er Gounods bedst kendte v\xc3\xa6rk._NEWLINE_I 1867 fulgte premieren p\xc3\xa5 den romantiske og melodi\xc3\xb8se Romeo og Julie (Rom\xc3\xa9o et Juliette), der bygger p\xc3\xa5 Shakespeares skuespil. Det opf\xc3\xb8res stadig._NEWLINE_Fra 1870 til 1875 boede Gounod i England, hvor han var chefdirigent for det der nu er Royal Choral Society. I denne periode skrev Gounod megen musik for stemmer og kor._NEWLINE_Senere i livet skrev Gounod mange religi\xc3\xb8se v\xc3\xa6rker. Hans "Ave Maria" er skrevet over Bachs Pr\xc3\xa6ludium i C-dur. Hans oratorier og kantater er for f\xc3\xb8lelsesbetonede for den moderne smag. De var meget popul\xc3\xa6re i det victorianske England. Han var en dygtig og s\xc3\xa6rpr\xc3\xa6get harmoniker, melodiker og instrumentator.'